JY LEES NOU Gedink Bobby is mooi? Hier’s 16 smeulende spiertiere
Deur Lara Atson en Marisa Fockema
Nes Bobby van Jaarsveld wys dié hemploses die manne in ons land is aan die brand. Dié foto’s sal jou beslis na jou asem laat snak.
Wie sal daardie foto’s van Bobby van Jaarsveld vergeet . . . Onlangs was dit die hartebreker van Afrikaanse musiek wat ons laat hyg het. Toe hy so sonder sy hemp op ons voorblad smeul, moes menige hand na ’n koue lafenissie gryp.
Ons kon nie genoeg van die vuurwarm kiekies kry nie. Dis dié dat Huisgenoot besluit het: Kom ons wys ook hoe die res van die smeulende bo­lyfbrigade van ons plaaslike bekendes lyk. En kyk, die mooi manne maak die knieë lam . . .
Hier is nog plaaslike spiertiere wat die kwik behoorlik laat styg.
Die Sepiesterre – Suidooster
Eden Classens (26)
Eden Classens (26).
Die stel wemel omtrent van spiertiere, soos Eden, oftewel die kelner Justin. Al deel hy gereeld stomende selfies op Instagram, is dié Kapenaar in die regte lewe eintlik maar “baie skaam”.
Eden is ’n model wat al loopplankwerk in Milaan en Londen gedoen het.
“Oefening is vir my ’n ontspanningsmiddel,” vertel hy. “Baie mense lees boeke, speel speletjies of gaan loop op die strand, maar ek kan omtrent nooit ’n dag eindig sonder ’n gimsessie nie. Dis deel van my lewe.”
Hy oefen minstens vyf keer per week in sy tuisgim.
Hy peusel tussenin en eet gewoonlik ses keer per dag, maar vermy koolhidrate en suiker. Hy eet ses dae per week gesond en laat ’n kuldag toe.
“Ek bly ook soveel moontlik uit die son.”
Sy wenke vir ’n gesonde leefstyl is: “Kyk na jouself. Slaap genoeg, oefen gereeld, eet gesond en hanteer jou lyf soos goud, dan sal jou lyf jou soos goud laat voel.”
Gantane Kusch (27)
Gantane Kusch (27).
Op die kassie speel hy die sexy dr. Siya Thuli. Maar daai spiere verg werk. Hy sweet twee keer per dag in die gim, verklap Gantane. Hy skryf 90% van sy sukses daaraan toe dat hy van verlede jaar af “skoon eet”.
“Jy kan so hard as wat jy wil oefen, maar as jy nie gereeld jou liggaam met die regte kos voed nie, mors jy jou tyd.” Hy eet vyf maaltye per dag, drink baie water en drink ook af en toe tee. “Ek eet baie proteïene en groente, meestal hoender, vis en eiers. “Ek is ook mal oor piesangs.
Naweke kul ek ’n bietjie net om myself te beloon vir die week se vordering.” Dié losloper het vele talente. “Ek doen baie fotografie en het weer begin skryf.” Akteur, fotograaf én skrywer? Praat van ’n vangs!
Die sepiesterre – Getroud met rugby
Sean van Noordwyk (23), David Louw (30), Werner Coetser (29), David Johnson (36)
Sean van Noordwyk (23)
Sean van Noordwyk (23).
Sy karakter, Reitz Bekker, laat harte galop wanneer hy sy hemp in die Stryders se kleedkamer laat waai. Tog bieg Sean: “Ek was in ’n stadium nogal oorgewig.”
Hy het in 2013 drama aan die Universiteit Stellenbosch studeer toe hy besef hy wil as akteur gemaklik in sy eie vel voel. Hy het begin konsentreer op wat hy eet en gereeld geoefen.
Sean oefen nou sewe dae per week en kies sy kos so natuurlik moontlik. Die resultate is duidelik, maar hy beskou homself glad nie as ’n hartebreker nie.
“Ek is nie baie selfversekerd nie. Dis dalk omdat dit steeds in my onderbewussyn vassteek dat ek harder en harder moet werk.”
David Louw (30)
Dis hoe ons hom ken: smeulend en sexy met sy geskeerde hare, stoppelbaard en donker oë wat lyk asof hy van ’n geheim weet wat ons nooit gaan hoor nie.
Selfs al was David, wat Simon speel, twee jaar gelede 25 kg swaarder, was gesondheid nog altyd vir hom belangrik.
Hy het in 2015 vir ’n ystermankompetisie geoefen, maar sy liggaam het nie die baie oefening weerspieël nie. Met bloed- en hormoontoetse is vasgestel daar is ’n wanbalans in sy hormoonvlakke.
“Ons het agtergekom hoender laat my estrogeenvlak styg. Ek eet die afgelope twee jaar glad nie meer hoender nie, en my lyf het sedertdien vanself begin vorm aanneem.
Ek het 110 kg geweeg en weeg nou 85 kg.”
Werner Coetser (29)
Noem die naam Werner Coetser en jy dink: olyfbruin vel, breë skouers, bultende arms en spiere wat sulke riffeltjies op die maag maak. G’n wonder hy laat aanhangers so swymel nie.
Dit was danksy sy twee neefs, Pieter (28) en Marko (26) Fourie, dat hy drie jaar gelede ernstig begin oefen en gesond leef het. “Hulle het baie goed begin lyk. Ek het besef ek is die oudste en veronderstel om hulle te beskerm, nie andersom nie,” spot hy.
Hy hou sy lyf so gebeitel deur ses keer per week elke dag twee verskillende spiergroepe in die gim te oefen. Hy lê so een keer per week weg aan ’n pizza, maar die res van die week eet hy daagliks vyf gesonde maaltye.
Werner is nog enkellopend.
David Johnson (36)
Op 36 laat dié akteur en musikant harte nog net so bolmakiesie slaan soos toe hy 15 jaar gelede in die vermaakbedryf begin naam maak het.
Deesdae speel hy Liam, ’n rugbybreker wat byna 10 jaar jonger as hy is.
Dis vir David belangrik om gesond te leef, want dit gee hom selfvertroue. Hy glo daaraan om gesond te eet, maar bieg die lekker kos van sy vrou, die sangeres Bianca le Grange, laat vlieg sy selfbeheersing by die deur uit.
“Sy is ’n foodie, beproef graag nuwe resepte en kook baie lekker.”
Hy bly sewe dae per week aktief met oefeninge wat wissel van touspring en boks tot draf, muurbal en spierbou. Vakansietye draf hy die Kaapse berge uit.
Die sepiesterre – Binnelanders
Ramey Short (36)
Wanneer dr. Quinton Meyer op die kassie verskyn in die kykNET-sepie Binnelanders, skiet die koorspenne se kwik gevaarlik die hoogte in. Ramey Short, wat dié rol vertolk, is al sedert sy skooldae sportief.
“Dis ’n leefstyl wat ek probeer volhou.” Hy probeer vier tot vyf keer per week by die gim uitkom.
“Ek het nie ’n spesiale eetplan nie, maar eet gesond.” Hy probeer stysel uitsny en bieg: “Ek is maar soms lief vir iets soets.”
Sy geheim om so goed te lyk?
“Drink baie water, kry genoeg rus, wees gefokus op jou doelwitte en glo in jou drome.”
In die sosiale media koer hy en ’n mooi donkerkop, Loricia Bruwer. Die paartjie besit ’n fotografieonderneming, Lora Photography.
Francois Hougaard (29)
Blokkiesmaag? Reg! Tatoes vir Afrika? Reg! Dié gebore Bolander is ongetwyfeld een van die sexyste, indien nie dié sexyste nie, rugbybrekers wat vir die Bokke uitdraf. En sy vuurwarm selfies op Instagram sal enigeen aan hul tee laat verstik.
Hougie is sexy, fiks verby en laat die koppe draai waar ook al hy gaan, of hy nou in ’n ontwerperspak vir ’n fotosessie poseer of sy ding op die rugbyveld doen. Wat sy liefdeslewe betref, hou hy ons in die duister op Instagram en verklap niks oor enige liefies nie.
Hy is boonop ’n stylvolle man en mede-eienaar van ’n mode-en-leefstylhandelsnaam, Gold Street. Hy was selfs vanjaar by die New Yorkse Mansmodeweek.
Noem hom maar net mnr. Koel!
Siya Kolisi (26)
Siya Kolisi (26).
Dis nie moeilik om te sien hoekom dié Stormers-breker en Springbok al deur die glanstydskrif Cosmopolitan as een van die sexyste mans in die land aangewys is nie. Die spiertier hou ook sy lyf model vir sy onderklerereeks, Frankees; nie dat ons kla nie.
Al daai strawwe oefening en ure se gesweet in die gim en op die rugbyveld werp duidelik vrugte af. Kyk net die man se blokkiesmaag!
Daar is niks so sexy soos ’n man wat ’n toegewyde pa en gesinsman is nie. Siya se vrou, Rachel, is nou swanger met hul tweede kind en die kleinding word in dié dae verwag. Hulle het ’n driejarige seuntjie, Nicholas, en Siya speel nog boonop pa vir sy jonger halfboetie, Liyema (15), en 10-jarige halfsussie, Liphelo (10).
’n Man so na ons hart!
Damian de Allende (26)
Damian de Allende (26).
Dis geen wonder dié adonis boer op lyste van die sexyste mans in Suid- Afrika nie.
Die Boksenter, wat 1,9 m in sy sokkies staan, laat gereeld die oë rek wanneer hy in net ’n piepklein Speedo in die sosiale media lyf wys. Maar ons het slegte nuus vir sy aanhangers. Damian is al sewe maande lank in ’n verhouding met die donkerkop Jessica Calder, en sy koer alte lekker op haar Instagram-blad oor die sexy man aan haar sy.
Jessica, wat glo ’n fyngebaksjef en grafiese ontwerper is, het ook al op Instagram verklaar sy is Damian se allergrootste aanhanger.
Brendan Peyper (21)
Brendan Peyper (21).
Dié gewilde Afrikaanse sanger is nie skaam om lyf te wys nie.
In Februarie wys hy juis sy sexy lyf op die prentjiemooi strande van die Maledive-eilande wanneer die TV-program Tropika Island of Treasure op die kassie is. Met daai gebeitelde maag, smeulende voorkoms en modelmooi lyf laat Brendan menige bewonderaar sing Stop, Wag, Bly Nog ’n Bietjie!
Brendan is nie net ’n talentvolle sanger en liedjieskrywer nie; hy is ook ’n sportliefhebber en handhaaf ’n gesonde en aktiewe leefstyl. Hy moedig ander aan om dieselfde te doen onder die hutswoorde #geenverskonings in die sosiale media.
Willem Botha (30)
Willem Botha (30).
Dertig lyk beslis goed aan dié sexy Swartskaap-sanger. Maar hy, sexy? Watwou!
“Ek beskou my die meeste van die tyd steeds net as ’n plaasseun van Riversdal,” vertel Willem, wat ook sy lyf aanbieder hou in Kwêla en kykNET Nou! se musiekprogram Top 20.
En sy geheim vir so goed lyk?
“Ek is nie so gedissiplineerd met oefening in die gim nie, maar meer daarmee om net besig te bly. Op die plaas ry ek perd. Wanneer ek saam met pelle weggaan, speel ons tennis of gaan draf,” vertel hy.
“Ek probeer die meeste van die tyd gesond eet, maar straf myself nooit. Die lewe is te kort om jou al die lekker kosse te ontneem,” sê hy.
Hy het ook onlangs in ’n goeie velsorgproduk belê.
En daar’s goeie nuus, aanhangers!
“Ek is enkellopend en nog op soek na my Swartskapie,” laat hy hoor.
En wat vind hy sexy? “ ’n Glimlag. Niks is vir my sexier as iemand wat my kan laat glimlag nie.”
Armand Aucamp (30)
Armand Aucamp (30).
Oe-la-la! Vergeet van Tom Niemand, die vaal skrywer en boekwurm in die gewilde kykNET-reeks Die Boekklub wat in jeans, stewels en geruite hemde boer. Wanneer die sexy Armand die klere laat waai, helder hy omtrent ons lewe op!
Hy voel goed as hy fiks is, sê hy.
“Ek oefen so drie tot vyf keer per week na gelang van my program.
“Ek volg ’n ketogene dieet; dus geen koolhidrate nie, maar wel baie vet met genoeg proteïene,” vertel hy.
Hy gebruik minstens drie keer per dag sonskerm, maar andersins net ’n vinnige was en vogroom.
“Ek dink die geheim bly maar die cliché – ‘gemaklikheid’: gemaklik met wie jy is, wat jy doen en hoe jy voel. Daar is niks so aantrekliks soos iemand wat met uiterse gemak deur die lewe gaan nie.”
Arno Greeff (22)
Hy het die laaste tyd weer begin om gesonder te leef en harder te oefen, en hy het ophou rook. Die resultaat? ’n Kaal bolyf wat ons lam in die knieë maak. Maar moenie vir ’n oomblik dink dié Fiësta-aanbieder dink hy is sexy nie. Nee, daarvoor is hy heeltemal te beskeie.
“Ek het dikwels nie die ‘mooi ou’ of ‘hartebreker’ gespeel nie,” vertel Arno, wat ook in kykers se hart ingekruip het met sy rol as Tommie in Getroud met Rugby.
Arno is al die afgelope drie jaar in ’n verhouding met Brigitte Rawlins (20), ’n B.Sc. (sielkunde)-student. Hy probeer deesdae sover moontlik gesond en gebalanseerd eet.
“Die belangrikste is om te kyk na jou porsiegroottes en te weet hoeveel kilojoules jy moet inneem.”
Hy speel een keer per week raakrugby en aksiesokker en oefen vier dae per week met gewigte in die gim.
Ewan Strydom (34)
Dié Kaapse TV-man helder ons oggende op as aanbieder van die ontbytprogram Expresso en kuier smiddae op die lug as aanbieder op die Kaapse radiostasie Smile 90.4FM.
Dié pa van twee, wat ook al sy lyf model gehou het, sweet gereeld in die gim en is alte lief daarvoor om daai sexy blokkiesmaag op Instagram te wys. En hy mag maar . . .
Francois Jacobs (28)
Francois Jacobs (28) .
Hy het ons hart gesteel in Huisgenoot se eeufeesfliek, Vir die Voëls, as Sampie de Klerk. En in die regte lewe is Francois net so sjarmant. Hy laat graag op Instagram die klere waai om in sy Adamsgewaad te pryk. Nie dat ons kla nie!
“Ek is maar ’n man wat hou van aktief bly, of dit nou raakrugby, gim, bergklim of motocross is,” vertel hy.
“Ek is lief vir eet en vat elke dag ’n kuldag,” laat hy laggend hoor. “Tensy ek moet regmaak vir ’n spesifieke rol; dan is ek maar teen my wil ’n slaaiman.”
Volgende jaar is sy program weer vol. Hy het twee flieks wat uitkom, Wonderlus en Kanarie, en is tans te sien in die internasionale reeks Madiba teenoor die Hollywood-ster Laurence Fishburne.
En daar is goeie nuus vir dié wat wonder: Hy soek nog sy Irma!
FOTO'S: MARTIN DE KOCK, PEET MOCKE, MISHA JORDAAN, ANIKA MÒLNAR, DONNA LEWIS, CO PRODUCTIONS, LOUIS DANIEL BOTHA PHOTOGRAPHY, VERSKAF, INSTAGRAM
Meer oor: francois hougaard| siya kolisi| brendan peyper| damian de allende| willem botha| armand aucamp| suidooster| vir die voëls| springbokke| getroud met rugby| binnelanders